# Prior de Catalunya

El Prior de Catalunya (o Gran Prior de Catalunya, com sovint l'anomenen) era la dignitat màxima del Priorat de Catalunya de l'orde de Sant Joan de Jerusalem i, juntament amb el castellà d'Amposta, eren les dignitats més importants de l'orde a la Corona d'Aragó. Generalment el prior vivia a Barcelona, a la comanda que aquest orde tenia a la ciutat comtal, i normalment servia com a home de confiança per als diferents monarques de la Corona en missions diplomàtiques i militars.
Durant el segle xv el prior fra Jaume de la Geltrú es decantà pel bàndol de la Generalitat de Catalunya durant la Guerra Civil contra Joan II d'Aragó, també l'anterior castellà Pere Ramon Sacosta es va mostrar contrari al rei Joan. Durant la Guerra dels Segadors, Miquel de Torrelles i Sentmenat va dirigir la defensa de la ciutat durant la Batalla de Montjuïc. El gran prior encara que residia habitualment a Barcelona no hi tenia ni casa ni rendes, car aquestes eren del comanador de la ciutat. D'això resultava que el primer dignatari de Catalunya era el més pobre. El segle xvi ho remeiaren. Foren lliurats al gran prior els béns de quatre comandes: Barberà, Corbins, Gardeny i La Casa Antiga (Lleida). Com que no tenia hostatge a Barcelona i havia de viure de lloguer, el 10 de setembre de 1561 es reuní Capítol Provincial a Barcelona, en la casa del gran prior Gaspar Ferrer, situada a la plaça de Sant Francesc, al carrer de la Mercè. Com que sobrava molt de lloc a la casa de la comanda de Barcelona, s'acordà destinar-ne una part al gran prior. El comanador de Barcelona ocuparia la part interior i el gran prior la part del davant, amb façana a la Riera de Sant Joan, tocant a l'església.

## Grans Priors de Catalunya

Llista dels grans priors de Catalunya i anys en el càrrec:
* Ramon d'Empúries (1319-1323)
* Sanç d'Aragó (1325)
* Arnau d'Alòs (1328-1336)
* Pere Arnau de Peirestortes (1347-1360)
* Ramon de Vilademany (1363)
* Vidal Alquer (usurpador), (1365)
* Pere Guillem d'Olms, (1365-1372)
* Joan Fernández d'Heredia, (1376-1379)
* Guillem de Guimerà i d'Abella (1372-1396)
* Pere de Vilafranca (1396-1404)
* Pere Despomer (1401-1408)
* Gracià de Maissen, (1409)
* Gonzalvo de Funes, (1412-1414)
* Jofre de Canadal, (1415-1423)
* Lluís de Gualbes, (1427-1439)
* Rafael Saplana, (1439-1445)
* Felip d'Ortals, (1446-1448)
* Gilabert de Loscós, (1449-1460
* Jaume de la Geltrú (1460-1481)
* Ferran d'Aragó i Conejo (1487-1495)
* Francesc de Boxols, (1495-1501)
* Bernat Guerau de Requesens, (1501-1517)
* Anton de Santmartí, (1517-1525)
* Jaume Gibert, (1525)
* Ramon Marquet, (1525-1529)
* Francesc Castelló, (1529-1536)
* Miquel Ferrer (1537-1550)
* Gaspar Ferrer (1552-1562)
* Dimes de Requesens (1562-1567)
* Pere de Junyent, (1568-1578)
* Agustí d'Argensola, (1580-1587)
* Adrià Maymó, (1587-1601)
* Frederic de Meca, (1601-1602)
* Ramon de Veri, (1602-1609)
* Miquel d'Alentorn, (1609)
* Ramon de Berga, (1609-1617)
* Francesc d'Oluja, (1617-1622)
* Nicolau Cotoner i Sureda, (1623).
* Miquel Xatmar, (1624-1627)
* Pere Jordi Puigdorfila, (1632)
* Onofre d'Hospital, (1632-1639)
* Felip Sabater, (1639-1654)
* Miquel de Torrelles (1655-1680)
* Arnau de Serralta, (1680-1696)
* Diego de Serralta, (1696-1713)
* Jordi de Puigdorfila,(1713-1715)
* Geroni de Ribes, (1715-1721)
* Josep de Vilallonga, (1721-1734)
* Francesc de Vilallonga, (1734-1750)
* Francesc de Cahors, (1750-1767)
* Manuel de Montoliu i Boixadors (1767-1779.
* Llorenç Despuig, (1780)
* Nicolau Abrí Descatllar, (1783-1790)
* Ignasi Desbrull, (1803-1805)

## Referències

* ↑ Miret, p. 467-468 i Fuguet, p. 39 i 54-60.
* ↑ Miret, 1910, p. 520-521.
* ↑ Bonneaud, p. 128-130.
* ↑ vegeu Torre de Sant Joan del Clot (Barcelona).
* ↑ vegeu Amorós Gonell,2014, p. 338-343
* ↑ En no posar Miret i Sans el segon cognom, aquest Manuel de Montoliu seria confós amb un altre Manuel de Montoliu més tardà. Tanmateix, en les visites priorals d'aquest periode sovint apareix amb els dos cognoms: ...Vdo.Sr.fra D. Manuel de Montoliu y de Boixados, Cavaller (...) y Gran Prior de Catalunya...(ACA,GP., armari 21, vol. 2, Visita Prioral de 1773)

## Bibliografia

* Joaquim MIRET I SANS, Les cases de Templers y Hospitalers en Catalunya, Impremta de la Casa de Caritat, Barcelona, 1910.
* Joan FUGUET SANS, Templers i Hospitalers, IV. Guia de la Catalunya Vella, els comtats del Rosselló i Mallorca, Rafael Dalmau, Ed., Barcelona, 2005.
* Pierre BONNEAUD, Le prieuré de Catalogne, le couvent de Rhodes et la couronne d'Aragon 1415-1447, Conservatoire Larzac Templier et Hospitalier / Études et Communication Éditions, Millau, 2004, p. 128-130.
* Francesc AMORÓS GONELL, La guerra de Successió i l’orde de Malta a Catalunya, Barcelona: Fundació Noguera, 2014.